กรุงไทยยกเครื่องแอพ
แบงก์กรุงไทยปลื้มมียอดผู้ใช้กรุงไทย NEXT ทะยานสู่ 4 ล้าน พร้อมเปิด 7 ฟีเจอร์ใหม่  คาดสิ้นปีมีผู้ใช้งาน 10 ล้านคน
8 ก.พ. 2562

แบงก์กรุงไทยปลื้มมียอดผู้ใช้กรุงไทย NEXT ทะยานสู่ 4 ล้าน พร้อมเปิด 7 ฟีเจอร์ใหม่  คาดสิ้นปีมีผู้ใช้งาน 10 ล้านคน
นายผยง ศรีวณิช กรรมการผู้จัดการใหญ่ ธนาคารกรุงไทย เปิดเผยว่า หลังเปิดตัวแอพพลิเคชั่นกรุงไทย NEXT เพื่อให้บริการโอนเงิน เติมเงิน และจ่ายเงินนั้น  ภายใน 3 เดือนที่ผ่านมามียอดดาวน์โหลดผู้ใช้งาน 4 ล้านยูสเซอร์ และตั้งเป้าภายในสิ้นปี้นี้จะมีผู้ใช้เงิน 10 ล้านยูเซอร์
ขณะเดียวกันธนาคารได้เปิดตัว 7 ฟีเจอร์ใหม่ ได้แก่ ถอนเงินไม่ใช้บัตร เปิดบัญชีออนไลน์ไม่มีขั้นต่ำ ซื้อประกัน กู้และจ่ายสินเชื่อ สมาร์ท AI ตรวจสอบเครดิตบูโร เงินเข้าออกไลน์บอกฟรี เพื่อให้การทำธุรกรรมของผู้ใช้บริการครบวงจรและสะดวกสบายมากยิ่งขึ้น
นายผยง กล่าวว่า ในวันที่ 25 มี.ค.นี้ ธนาคารจะมีการเปิดบริการการกู้และจ่ายสินเชื่อธนวัฏผ่านแอพแบบครบวงจร ตั้งแต่สมัครสินเชื่อ ส่งเอกสารประกอบ สินเชื่อ ให้ความยินยอมในการเปิดเผยข้อมูลเครดิต โดยเฉพาะการทำสัญญาสินเชื่อแบบ e-Contract ไม่ต้องเตรียมสำเนาเอกสาร
ทั้งนี้ ธนาคารใช้สมาร์ท AI เพื่อนำมาช่วยวิเคราะห์ประมวลผล เลือกแสดงรายการหรือโปรโมชั่นพิเศษเฉพาะผู้ใช้งานแต่ละราย ด้วยรายการแนะนำโอนเติมจ่ายอัจฉริยะและโปรโมชั่นรู้ใจคุณ บริการตรวจข้อมูลเครดิตบูโร ตรวจข้อมูลเครดิตบูโรผ่านแอพกรุงไทย NEXT ด้วยตนเองตลอด 24 ชั่วโมง เงินเข้าออกไลน์บอกฟรี
สำหรับบริการล่าสุด ใน Krungthai Connext ทำธุรกรรมโอนเติมจ่าย รู้ได้ทันทีด้วยบริการแจ้งเตือน ผ่านไลน์ฟรี เพียงแอด LINE Official Account : @Krungthaiconnext และกรอกข้อมูลส่วนตัว เริ่มใช้งานวันที่ 14 ก.พ.นี้ เป็นต้นไป
นอกจากนี้ ยังมีบริการถอนเงินไม่ใช้บัตร ลูกค้าสามารถถอนเงินสดได้ทันทีไม่ต้องใช้บัตรเอทีเอ็ม เพียงทำรายการถอนเงินผ่านแอพ เพื่อสร้างรหัสถอนเงิน แล้วนำไปถอนเงินที่เครื่องเอทีเอ็มกรุงไทยกว่า 8,800 เครื่องทั่วประเทศ เปิดบัญชีออนไลน์ไม่มีขั้นต่ำ เปิดบัญชีออมทรัพย์โดยไม่กำหนดวงเงินขั้นต่ำ ไม่เสียค่าธรรมเนียมรักษาบัญชี หากไม่มีความเคลื่อนไหว ซื้อประกัน สามารถซื้อประกันอุบัติเหตุส่วนบุคคล และประกันการเดินทางให้ตัวเองหรือเพื่อนร่วมทริปได้สูงสุดถึง 5 คน และมีผลคุ้มครองทันที